重修香山寺畢題二十二韻以紀之
作者：白居易
朝代：唐

paragraphs: 闕塞龍門口，祇園鷲嶺頭。
曾隨減劫壞，今遇勝緣修。
再瑩新金剎，重裝舊石樓。
病僧皆引起，忙客亦淹留。
四望窮沙界，孤標出贍州。
地圖鋪洛邑，天柱倚崧丘。
兩面蒼蒼岸，中心瑟瑟流。
波翻八灘雪，堰護一潭油。
臺殿朝彌麗，房廊夜更幽。
千花高下塔，一葉往來舟。
岫合雲初吐，林開霧半收。
靜聞樵子語，遠聽棹郎謳。
官散殊無事，身閑甚自由。
吟來攜筆硯，宿去抱衾裯。
霽月當窗白，涼風滿簟秋。
煙香封藥竈，泉冷洗茶甌。
南祖心應學，西方社可投。
先宜知止足，次要悟浮休。
覺路隨方樂，迷塗到老愁。
須除愛名障，莫作戀家囚。
便合窮年住，何言竟日遊。
可憐終老地，此是我菟裘。